弘历
九日幸旺泉导醴亭登高
东垣古名郡，沃野耕桑稠。氿泉随处溢，水利良足脩。斯泉独名旺，久藉溉田畴。岁远惜湮废，疏浚法宜求。高斌建钺时，承命相视周。淤者剔其源，塞者鬟其流。至今宛成渠，馀润资耕耰。为亭其旁阜，旷朗畅远眸。名之曰导醴，意取醇饮投。今日是何日，古制登高邱。适值驻翠跸，于焉咏来游。晓阴忽开霁，少皞行金秋。拾级扶朱栏，濯清俯绿洲。黄华才绽蕊，霜迟露颗浮。但得有菊意，佳品何须搜。畅眺谢龙沙，走笔怀滕楼。来来汝大吏，供帐勿华优。苟为事虚文，负刍讥反裘。农功愿允惬，佳节景并酬。故事高商飙，权城佳话留。